text: Jernbaneskinner udskiftes
  15 juni 2011 kl. 15.02
  Togskinnerne på 18 kilometer af strækningen Esbjerg-Lunderskov og 43 kilometer af strækningen Bramming-Tønder skal udskiftes.
  Banedanmark går i gang med arbejdet 25. juni, og det fortsætter til 14. november. 
  Arbejdet omfatter også renovering af 26 broer, 29 overkørsler og 13 sporskifter.
  Skinnerne får en særlig slibning, så de bliver mere lydsvage at køre på.
  Under arbejdet bliver strækninger lukket, så passagererne må stige om til busser.
  Frem til 2013 fornyer Banedanmark jernbanen for fem milliarder kroner. Investeringer sker hovedsagelig i Jylland.
  